text: Vinterferiebørn optræder med deres eget melodi grand prix
  17 februar 2016 kl. 16.58
  Lørdag er det tid til børnenes MGP i Forum Horsens. Onsdag kunne feriebørn selv opleve stemningen.
  Vinterferien står i MGP’ets tegn i Horsens. Hele ugen er der aktiviteter for børn.
  Onsdag var der mulighed for selv at stifte bekendtskab med MGP-maskinen i bytorvHorsens. Børnene kunne deltage i et sjovt og gakket musikshow med den lokale musiker og performer Anders Boysen.
  - Der er børnenes MGP på lørdag. Mit hjerte banker for børnene, og det er fedt, når de optræder. Specielt med musik. Det skal være lynhurtigt, og derfor er det hele overstået på et kvarter, fortæller Anders Boysen til TV SYD.
  Bandet bliver sammensat af børn blandt publikum. De skruer et stensikkert MGP-hit sammen, spiller på trommer og bas – og sørger for røg og sæbebobler. Men showet adskiller sig væsentligt fra både de voksnes og børnenes MGP i Forum Horsens.
  - Her er der ikke nogen vindere. Når man selv har dommerne med, så vinder man, siger Anders Boysen.
  Showet kan opleves igen fredag klokken 11 og 14 i bytorvHorsens.
  